Fl-antoloġija tal-poeżiji ta' Dun René Cilia li ħierġa għall-bejgħ fil-bidu ta' Novembru 2014 hemm kumment tiegħi dwar il-poeżija u l-mewt. Silta minn dan il-kumment tidher hawn taħt. Dun René, minn Ħal Qormi iżda li kien qed jaqdi dmirijietu ta' saċerdot ġewwa ż-Żejtun, jibqa' magħruf għall-entużjażmu tiegħu fil-ħidma pastorali mal-qraba, mal-ħbieb, u ma' persuni oħra li ma kenux jafuh iżda ħtieġu l-għajnuna spiritwali u materjali. Minbarra l-ħidma tiegħu fl-oqsma taż-żgħażagħ u l-volontarjat, Dun René ħadem ħafna mal-persuni neqsin mis-smigħ, u kien attiv fuq il-mezzi tal-komunikazzjoni diġitali. Kien ukoll attiv fi ċrieki kulturali. Wara l-ewwel esperjenza tiegħu ta' volontarjat ġewwa l-Etjopja mat-tfal morda bl-AIDS, kien qed jikkunsidra li jkollu esperjenzi oħra simili. L-impatt ta' din l-esperjenza fuqu tidher anki fil-kitbiet tiegħu. L-antoloġija fiha żewġ daħliet, waħda ta' Dr Bernard Micallef, il-Kap tad-Dipartiment tal-Malti, u oħra ta' Sr Bernadette Gafà, iz-zija ta' Dun René. L-ewwel daħla tippreżenta lil René bħala kittieb emerġenti, filwaqt li t-tieni tagħti ħjiel ġdid fuq il-ħajja personali tal-awtur. Fl-aħħar tal-ġabra hemm ukoll għadd ta' kitbiet ta' natura kritika dwar il-poeżiji, imħejjija mill-Professuri Arnold Cassola u Oliver Friggieri, Dr Adrian Grima, u Dr Immanuel Mifsud, ilkoll letturi tad-Dipartiment tal-Malti. Magħhom qed jidher ukoll artiklu tas-Sur Kit Azzopardi, student tal-istess Dipartiment. L-edituri huma Dr Bernard Micallef u s-Sur Kit Azzopardi. Il-ktieb jinsab għall-bejgħ il-Librerija Preca, il-Blata l-Bajda (2122 2626), u St Joseph School, il-Blata l-Bajda (2123 7936). Silta mill-kumment tiegħi f'dan il-ktieb: Sadattant, jibda l-vjaġġ fil-mina, verżjoni aktar umana, aktar konsumabbli, tal-"abbiss," tax-"xejn Wikkiel" ("Jannar"), mina ta' mewt u "Ħolm" li "fit-tarf tagħha "jgħidu" li "nsib id-dawl."